V: Plaas verhuur: Het werker permanente verblyfreg?
Ek verhuur my veeplaas en die huurder laat een van sy werkers tydens die huurkontrak permanent op my plaas bly om na sy (die huurder se) vee om te sien. Kan die werker op permanente verblyfreg op my plaas aanspraak omdat hy 'n tyd lank daar gewoon het of is ek daarvan gevrywaar omdat hy nie in my diens is nie?
Deur: .23 Januarie 2018 1171 keer gelees
Indien die werker vir langer as 10 jaar op die grond woon, of ouer as 60 jaar is, behoort hy aanspraak op permanente verblyfreg ingevolge die Verblyfregwet te kan maak. Indien dit die geval is, moet u die aangeleentheid met die Huurder opklaar – moontlik ook kyk wat julle huurkontrak in die verband bepaal en veral wat die huurder se pligte in die verband behels. Dit kan wees dat die huurder ingevolge die bepalings van die huurkontrak oortree het en nou verplig is om die situasie reg te stel deur byvoorbeeld alternatiewe verblyfreg aan die werker te verskaf.
Indien die huurkontrak geen bepaling daaromtrent bevat nie sou u beslis oor 'n eis om skadevergoeding teen die huurder beskik, deurdat u byvoorbeeld self alternatiewe huisvesting kan verskaf en die koste van die huurder kan eis. Huurkontrakte behoort deur kundige regsgeleerdes opgestel te word om al hierdie fasette te dek om toekomstige probleme te voorkom.
Geskryf op 31 Oktober 2014 deur mnr. Butch van Blerk, direkteur: Bill Tolken Hendrikse Ingelyf, van Bellville, Kaapstad.